Þetta á meðal annars við um handrit í safni Árna Magnússonar undir safnmarkinu AM 165 a fol . Handritið er ekki varðveitt í upprunalegri mynd heldur var það hluti af talsvert stærri bók sem var tekin í sundur og er nú varðveitt undir alls sautján safnmörkum . Sá hluti sem nú er varðveittur sem AM 165 a fol . hefur að geyma Finnboga sögu ramma . Sagan er skrifuð af Jóni Gissurarsyni ( 1590 – 1648 ) , sem var mikilvirkur skrifari á fyrri hluta sautjándu aldar og skrifaði upp fjölda fornra texta af ýmsum toga : Íslendingasögur , fornaldarsögur , biskupasögur , Landnámu , Sturlungu og fleira . Handrit Jóns eru mörg hver auðþekkt af spássíugreinum þar sem Jón skrifar stuttar athugasemdir , að því er virðist til þess að merkja eitthvað í textanum sem vekur áhuga eða þarfnast skýringa ( um þetta hafa til dæmis Tereza Lansing og Margrét Eggertsdóttir fjallað í tengslum við önnur handrit með hendi Jóns ) . Við Finnboga sögu hefur Jón ritað nokkrar orðskýringar , vísanir í Landnámu og sums staðar bætt við ártölum . Þá merkir hann örnefni sem virðast vekja áhuga og tiltekur ákveðin víg , t.d. „ Finnbogi drap Vilmund ... “ ( 16v ) . Á einum stað gerir hann athugasemd við orðalag , þegar Hákon jarl mælir í sögunni : „ hér er Finnbogi piltur einn er þú skalt glíma við “ og Jón skrifar á spássíu : „ Rangsnúið mál jarls að kalla stóran mann pilt ... “ ( 9r ) . Lok sögunnar eins og Jón Gissurarson hefur skrifað þau upp fylgja þó ekki þessu handriti því að síðasta blaðið er yngra og með hendi Þórðar Þórðarsonar ( d. 1747 ) sem var meðal annars skrifari Árna Magnússonar . Aftan við söguna hefur Þórður bætt við lausavísu um Finnboga ramma undir titlinum „ Vísa Þórðar af Finnboga ramma “ . Vísan hefur verið eignuð Þórði Magnússyni á Strjúgi og fylgdi útgáfu Hugo Gering á Finnboga sögu 1879 en er skrifuð upp hér með nútímastafsetningu eftir AM 165 a fol . Fimur var Finnbogi rammi fumaði þeygi hrumur blóma bör í stími blámann felldi rammann . Frómur fyrir kom raumi framur og birni hamra gram húna réð gumi glíma við um tíma . Höfundur Þórdís Edda Jóhannesdóttir nýdoktor við Stofnun Árna Magnússonar í íslenskum fræðum